recursal/SuperWikiNEXT-32B huggingface dataset:
נילס קרלבי
**נילס תיאודור קרלבי** (**Nils Teodor Karleby**, ‏18 ביוני 1892 – 2 במרץ 1926) היה מחשובי התאורטיקנים הסוציאל-דמוקרטים השוודיים, וממעצביו הבולטים של מודל מדינת הרווחה הסקנדינבי.

חייו
----

קרלבי נולד בעיירה וסטרה קאראבי, במחוז מאלאמו, בנם של נילס יונסון, נגר, ותאולינה אלנדסון. משפחתו התגוררה בילדותו בהילינגה גרובה, שם הלך לבית ספר יסודי. לאחר לימודיו התיכוניים, ובזכות כישורי הכתיבה שלו, ניתנה לקרלבי ההזדמנות לקחת חלקן במערכת העיתון הסוציאל-דמוקרטי **סקאנה**, שם טיפס ועלה בסולם התפקידים עד לתפקיד העורך. לקרלבי הייתה השפעה רבה בתור עורך העיתון, ובציבוריות השוודית נטען כי אף הצליח למנוע מגורמים מהפכניים במפלגה הסוציאל-דמוקרטית השוודית לבצע מהפכה במהלך כיבושה של שוודיה במלחמת העולם הראשונה. ב-1917 נישא לאנה אלווירה סודנברג, בתו של סנדלר מהעיר מאלמו.

סמוך למלחמה, נדבק קרלבי בשחפת, והיה מושבת לתקופות חוזרות בשל מחלתו. ב-1920, הפך לחבר ומזכיר בוועד המפלגה הסוציאל-דמוקרטית, שם נותר עד יום מותו. באותה שנה הוא גם מונה לחבר וועד המנהלים של המפלגה. ב-1922, החל ללמוד כלכלה, ובמהלך לימודיו הושפע מרעיונותיו של אקסל הגרשטרומס, ולמד על בוריה את התאוריה הכלכלית הנאו-קלאסית. הוא נפטר ב-1926, באותה שנה בה יצא ספרו החשוב על סוציאליזם, **סוציאליזם מול פני המציאות** (Socialismen inför verkligheten). הוא נפטר בסטוקהולם בגיל 34.

לימים, היה אולה קרלבי, אחד מבניו של נילס קרלבי, לגנרל חשוב בצבא שוודיה.

רעיונותיו
---------

יחד עם ארנסט ויגפורס, שהמשיך את דרכו, היה קרלבי מן התאורטיקנים הפוליטיים החשובים ביותר בסוציאל-דמוקרטיה השוודית. הוא יצר בין היתר את התפיסה, הייחודית למודל הסוציאל-דמוקרטי הנורדי, כי האופק הפוליטי הרצוי הוא חברה על-מעמדית ללא מנצלים וללא מנוצלים. קרלבי השפיע עמוקות על ההגות הרעיונית של כלל התנועה הסוציאל-דמוקרטית בארצות סקנדינביה.

במוקד התאוריה של קרלבי עמדה החלוקה מחדש של ההון והכוח הכלכלי. המנגנונים העיקריים עליהם הסתמך בכתביו, לא כללו התערבות בתהליכי השוק על ידי קביעת מחירים של מוצרים, או תכנון מרכזי של כל פרט ופרט בכלכלה, אלא אמצעים דמוקרטיים המצויים בידיו של הציבור. קרלבי שם דגש על דמוקרטיזציה של החברה כולה, וגרס כי שוויון אינו מתמצה בזכויות הפוליטיות והמשפטיות הפורמליות, אלא נוגע לתחומי הכלכלה והתרבות.

לשיטתו, האמצעים העיקריים להשגת מטרות הסוציאל-דמוקרטיה היו:

א. איגודים מקצועיים המגנים על הסכמים קיבוציים, להם תפקיד קריטי בשינוי מהותי של יחסי הכוחות בין ההנהלה והעובדים.

ב. בעלות קולקטיבית על מרבית ההון בחברה, באופן כזה שמובטחת חלוקה שוויונית של הרווחים המשולמים מתוך ההכנסות של תהליך הייצור.

ג. חלוקה מחדש של ההכנסות, באמצעות מיסוי פרוגרסיבי, שירותים ציבוריים ותשלומי העברה, במטרה ליצור שוויון בין העובד ובין מי שאינו עובד, ובין משפחות עם ילדים לזוגות ללא ילדים.

הערות שוליים
------------

1. ↑  עמי וטורי, הסוציאליזם הדמוקרטי בסקנדינביה, באתר ynet

|  |  |
| --- | --- |
| בקרת זהויות עריכת הנתון בוויקינתונים | 
* GND: 1253226431
* ISNI: 0000 0003 8540 1585
* SELIBR: 192681
* VIAF: 208601455
* WorldCat: viaf-208601455

 |
**טלנירי** הוא פורטל אינטרנט ישראלי וחברה פיננסית מובילה, העוסקת בתחום המסחר בשוק ההון.

היסטוריה
--------

טלנירי הוקמה ב-1994 על ידי איש העסקים שרון גינזבורסקי ועסקה בתיווך פיננסי ובניהול שרותי התוכן ואספקת נתוני מסחר בזמן אמת לסחרני היום בבורסה בתל אביב.

בשנת 2005 קיבלה זיכיון רשמי כספקית מידע מהבורסה בתל אביב ועסקה בתיווך המידע לסוחרי ומשקיעי הבורסה. בהמשך, טלנירי התחברה לספקי המידע בוול סטריט ובנאסד"ק וב-CME וסיפקה ציטוטים ברוב הנגזרים והמניות בעולם.

בעבר טלנירי הייתה החברה הגדולה ביותר בתחום התיווך הפיננסי בענף הברוקראז' הפרטי. בנובמבר 2010, פורסם ב-"TheMarker" שחברת הראל התנתקה מטלנירי שנתיים לפני תום החוזה ושילמה כ-1,000,000 ש"ח בעבור ויתור עמלות לטלנירי.

בשנת 2005 הקימה טלנירי מערכת פורומים. החל משנת 2007 טלנירי החלה לשווק את שירות האיתותים על ידי יועצי השקעות ששכרה. משנת 2014 בעקבות התקנות של הרשות לניירות ערך, ניהול מערך האיתותים מנוהל על ידי אקטיב בית השקעות ואילו טלנירי עוסקת רק בניהול השיווק.

באוקטובר 2020 נרכשה חברת טלנירי על ידי איש העסקים אלדר גריידי, מתוך מטרה לבנות את האתר מחדש ולספק מידע פיננסי חיוני לסוחרים בבורסה במטרה להעביר מידע מסוחרים לסוחרים שרוב גופי התקשורת הפיננסית אין ביכולתם לספק מידע מקצועי בעל חשיבות עליונה לסוחרי הבורסה.

בדצמבר 2020 חנכה טלנירי את מכללת טלנירי ללימודי שוק ההון אשר עוסקת בהכשרות מקצועיות לסוחרי הבורסה על ידי בכירי שוק ההון.

קישורים חיצוניים
----------------

* 

* אתר האינטרנט הרשמי של טלנירי
* אתר טלנירי

הערות שוליים
------------

1. ↑  "הראל התנתקה מחברת התיווך הפיננסי טלנירי - שנתיים לפני תום החוזה". *TheMarker*. נבדק ב-2020-11-29.

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"טלנירי"**.
|  |
| --- |
| מתקיים דיון בו מוצע לאחד את הערך ניתוח לכריתת טחורים עם הערך טחורים. |
| אם אין התנגדויות, ניתן לאחד את הערכים שבוע לאחר הצבת התבנית. |

**ניתוח לכריתת טחורים** (באנגלית: **Hemorrhoidectomy** או **Hemorrhoid Removal**) הוא ניתוח המבוצע לצורך טיפול בטחורים לאחר שטיפולים אחרים, קודמים ופשוטים יותר לא עזרו. הניתוח נחשב ליעיל ביותר לטיפול בטחורים, אך גם לכזה שההחלמה ממנו יחסית ארוכה ביחס לטיפולים אחרים.

טחורים
------

 ערך מורחב – **טחורים**  

טחורים (Hemorrhoids) הם מבנים אנטומיים המכילים רקמת חיבור וכלי דם הממוקמים באזור פי הטבעת, ומהווים חלק תקין של פי הטבעת.
תפקידם הוא לסייע בשליטה על איטום של פי הטבעת. במצב פתולוגי הם מתנפחים, מודלקים ואף כואבים, ולעיתים הם באים לידי ביטוי כדימום אדום מבריק על משטח צואה, על נייר טואלט או באסלה.

טחורים בקרבת פתח התעלה האנאלית נקראים טחורים חיצוניים, טחורים הנמצאים בתוך הרקטום נקראים טחורים פנימיים.

טחורים פנימיים מדורגים לפי דרגת חומרתם.

1. דרגה ראשונה: הם טחורים שתמיד נשארים ברקטום בזמן ההתרוקנות.
2. דרגה שנייה: הם טחורים שיוצאים החוצה בזמן ההתרוקנות ומיד חוזרים למקומם.
3. דרגה שלישית: הם טחורים שיוצאים החוצה בזמן ההתרוקנות ואפשר להחזיר אותם למקומם באמצעות החדרת אצבע.
4. דרגה רביעית: הם טחורים שיוצאים החוצה לאחר ההתרוקנות, ולא ניתן להחזיר אותם למקומם.

הניתוח
------

לפני התחלת הניתוח, המטופל יורדם בהרדמה כללית או יקבל הרדמה אזורית של פלג הגוף התחתון. לאחר ההרדמה, המנתח יישתמש באזמל (סכין מנתחים), לייזר, או צורב חשמלי מיוחד כדי לבצע חתך באזור שמקיף את הטחור וזאת כדי להימנע מפגיעה ברקמת פי הטבעת. לאחר הכריתה המנתח יחליט אם לתפור את האזור באמצעות תפרים נספגים או להותיר אותו פתוח עד להחלמה עצמאית. לבסוף, המנתח יצמיד תחבושת על האזור במטרה לעזור להחלמה ועל מנת להגן מפני זיהומים.

אורך הניתוח כשעה. לאחריו יש להקפיד על דיאטה עשירה בסיבים תזונתיים, ולהרבות בשתייה על מנת שאלה ירככו את הצואה בעת ההתרוקנות.

קישורים חיצוניים
----------------

* Hemorrhoid Removal (Hemorrhoidectomy), באתר יוטיוב

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
עין הנמר
עין החתול
בגמולוגיה, **עין החתול** היא תופעה אופטית המופיעה בכמה סוגים של אבני חן. על שטח הפנים של אבנים אלו יש אזור של החזרת אור בצורה המזכירה עין חתול. עין החתול הוא תרגום מקובל למונח הלועזי של התופעה, שטויאנס (chatoyance), מונח שמקורו מהמאה ה-18 והגיע מהצרפתית – "chat oeil" (עין חתול).

התופעה מתרחשת כאשר אבן החן בנויה מסיבים כדוגמת קוורץ עין הנמר, או כאשר אבן החן מכילה חללים קטנים או מינרלים שצורתם סיבית, לדוגמה סימופאן, שהוא סוג של כריזובריל המכיל מחטים של רוטיל. סוג זה של אבן החן נמכר תחת השם "עין החתול". התופעה דומה לברק של סליל משי. האור המוחזר מפני האבן הוא נייד, רוטט ותמיד בניצב לכיוון הסיבים. על מנת להדגיש את התופעה, חותכים ומלטשים את האבנים בצורת קבושון, ומקפידים שהחיתוך יהיה כך שהסיבים הכלולים במינרל או המבנה הסיבי יהיו מקבילים לבסיס האבן המעובדת.

רשימת אבני החן שבהן קיימת התופעה כוללת קוורץ, כריזובריל, בריל (בייחוד הסוג אקוומרין), טורמלין, אפטיט, אבן ירח וסקפוליט.

תופעה דומה לתופעת עין החתול קיימת בנגרות, שבה סוגים מסוימים של גימור באמצעות לכה מיוחדת יגרמו למרקם העץ להחזר אור בצורת עין החתול .

ראו גם
------

* אסטריזם

קישורים חיצוניים
----------------

ויקישיתוף מדיה וקבצים בנושא **תופעת עין החתול** בוויקישיתוף
* תופעת עין החתול, באתר אנציקלופדיה בריטניקה (באנגלית)

* (Chatoyancy (cat's eye
חזית החנות
**שייקספיר אנד קומפני** (באנגלית: **Shakespeare and Company**) היא חנות ספרים מפורסמת בגדה השמאלית בפריז, צרפת.

החנות הראשונה
-------------

שייקספיר אנד קומפני נפתחה לראשונה על ידי סילביה ביץ' ב-19 בנובמבר 1919. השם נבחר כדי להדגיש את ייעוד החנות לספרים בשפה האנגלית. את החנות מימנה ביץ' באמצעות כספים שלוותה מאמה. עד מהרה הצליחה ביץ' למצב את החנות כמקום מפגש תרבותי לאמנים וסופרים, במהלך שנות ה-20 ובעיקר לאחר מעבר החנות בשנת 1922 למשכנה ברחוב אודאון ברובע השישי של פריז, התכנסו בה סופרים כמו עזרא פאונד, ארנסט המינגוויי, ג'יימס ג'ויס ופורד מדוקס פורד. ארנסט המינגוויי כתב על "שייקספיר אנד קומפני": "מקום חמים ונעים עם תנור חימום גדול בחורף, שולחנות ומדפי ספרים, ספרים חדשים בחלון ותמונות של סופרים מפורסמים, מתים וחיים, על הקירות... לסילביה היו פנים מלאות חיים ומעוצבות בקווים חדים...מעולם לא הכרתי מישהו שהיה יותר נחמד אלי".

בשנות השלושים, עם פרוץ המשבר הכלכלי העולמי, נקלעו עסקי הספרים של ביץ' להפסדים. ב-1936 שקלה לסגור את חנותה, אולם תמיכה שקיבלה מידידיה הרבים סייעה בידה להחזיק מעמד עד הכיבוש הנאצי של פריז. בסוף 1941 נאלצה לסגור, ואחסנה את ספריה בדירת מסתור. היא נעצרה על ידי הנאצים, בשל היותה אזרחית אמריקאית, ושהתה כשישה חודשים במעצר. לאחר שחרור פריז ב-1944, לא שבה ביץ' לעסקי הספרים והחנות לא נפתחה עוד.

החנות השנייה
------------

ב-1951 פתח ג'ורג' ויטמן, אמריקאי שהיה בקשרי ידידות עם ביץ', חנות ספרים במקום אחר בגדה השמאלית בפריז בשם "לה מיסטרל". סילביה ביץ' הורישה לו במותה (1962) את ספרייתה הפרטית. ב-1964 שינה ויטמן את שמה של החנות ל"שייקספיר אנד קומפני" כמחווה לחנות המקורית של ביץ, ולזכרה קרא לספרייה שבקומה הראשונה "ספריית סילביה ביץ'". וייטמן קרא לבתו, שנולדה ב-1981, סילביה ביץ'. סילביה ביץ' וייטמן היא כיום הבעלים של החנות ששוכנת במקום אחר ממקומה של החנות המקורית.

החנות פעילה גם במאה ה-21 והיא משמשת במקביל כחנות לספרים חדשים, משומשים וספריית השאלה המתמחה בספרות בשפה האנגלית. עיצובה הפנימי של החנות נוסטלגי והיא הפכה ברבות השנים לאתר תיירות פופולרי. בחנות ישנו מקום למגורי סופרים שבאים אליה לקבלת השראה, והיא מארחת עד ארבעה סופרים מדי לילה, לעיתים לתקופות של בין שבוע לחודש.

החנות זכתה לאזכורים בתרבות, בסרטו של ריצ'רד לינקלייטר "לפני השקיעה" ובסרטו של וודי אלן "חצות בפריס".

ב-2020, על רקע מגפת הקורונה, נכנסה החנות לקשיים

פנים החנות. פנורמה

הערות שוליים
------------

1. ↑

קישורים חיצוניים
----------------

ויקישיתוף מדיה וקבצים בנושא **שייקספיר אנד קומפני** בוויקישיתוף
* 

* אתר האינטרנט הרשמי של שייקספיר אנד קומפני
* שון לוין, כתבה על חנות הספרים "שייקספיר אנד קומפני", באתר מסע אחר
* שווה קריאה: חנויות ספרים מדהימות ברחבי העולם, באתר כלכליסט, 4 בספטמבר 2014
* שייקספיר אנד קומפני חוגגת 100 שנה להיווסדה - מאתר ה-BBC (באנגלית)
* שייקספיר אנד קומפני, ברשת החברתית אקס (טוויטר)

* שייקספיר אנד קומפני, ברשת החברתית אינסטגרם

* שייקספיר אנד קומפני, סרטונים בערוץ היוטיוב

* שייקספיר אנד קומפני, הבלוג הרשמי

* שייקספיר אנד קומפני, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008682289205171
* BnF: cb11883820w (data)
* GND: 4054715-2
* ISNI: 0000 0001 2206 6340
* NDL: 01215107
* NKC: ko20221166067
* NLA: 35141298
* SUDOC: 026627302
* VIAF: 169399659
* WorldCat: lccn-n79127028

 |
**דוקומנטום** (באנגלית: **Documentum**) היא פלטפורמה לניהול תוכן ארגוני, הנקראת על שם חברת התוכנה שפיתחה אותה.

כיום, תחזוקת המערכת נעשית על ידי חברת OpenText.

מטה החברה ממוקם בווטרלו, אונטריו, קנדה.

היסטוריה
--------

חברת דוקומנטום הוקמה ביוני 1990, על ידי הווארד שאו (Howard Shao) וג'ון ניוטון (John Newton). החברה הוקמה על מנת לסייע לארגונים לנהל מידע שאין לו מבנה נתונים רשמי - מסמכים, תמונות, שמע, וידאו.

תחילה, שיתפה דוקומנטום פעולה עם חברת זירוקס (Xerox) ויחד הן פיתחו מערכת לאחסון, וניהול ידע לחברת התעופה בואינג ולחברת התרופות סינטקס פיתחו תהליך אוטומטי שיסייע בתהליך הרכבת תרופות חדשות (NDA).

בשנת 1993, הציגה החברה את מערכת לניהול המסמכים האלקטרוניים שלה.

בתאריך 5 בפברואר 1996, הונפקה דוקומנטום בבורסה לניירות ערך בניו יורק תחת הסימון DCTM.

בשנת 2000, הציגה החברה את הפלטפורמה הראשונה שלה Documentum 4i.

בשנת 2002, הציגה החברה את Documentum 5 ומתגה אותה כפלטפורמה אחידה לניהול תוכן ארגוני (ECM), הפלטפורמה סיפקה יכולות משולבות של ניהול תהליכים עסקיים (BPM) וכן כלים לניהול תוכן בארגון מבוזר.

בחודש דצמבר 2003 הודיעה חברת EMC על רכישת חברת Documentum תמורת 1.7 מיליארד דולר.

בתאריך 23 בינואר 2017, הודיעה חברת OpenText על רכישת פלטפורמת Documentum מחברת EMC תמורת 1.62 מיליארד דולר.

מוצרים
------

למערכת דוקומנטום מספר רכיבים:

* **Documentum Server** - שרת תוכן, מסד נתונים ומקום לאחסון קבצים.
* **Documentum Clients** - ממשק משתמש בהתאמה אישית.
* **Documentum xCP -** פלטפורמת לפיתוח אוטומציה של תהליכים עסקיים.
* **Webtop -** ממשק מבוסס דפדפן המספק גישה לשירותי Documentum.
* **Documentum D2 -** ממשק משתמש בהתאמה אישית המשפר את הפרודוקטיביות של ניהול התוכן.
* **My Documentum -** שירות ניהול תוכן וגישה למידע בתוך מערכות הארגון.

קישורים חיצוניים
----------------

* אתר האינטרנט הרשמי של דוקומנטום (באנגלית)
* הדור הבא של ניהול התוכן – Documentum + OpenText, באתר אנשים ומחשבים (בעברית)
* ממשלת ישראל בחרה ב-"דוקומנטום" של EMC במכרז סער - הפרויקט מוערך בעשרות מיליוני שקלים, באתר כלכליסט (בעברית)

הערות שוליים
------------

1. ↑  EMC offers $1.7 billion in stock for Documentum - Network World, web.archive.org, ‏18 במרץ 2009
2. ↑  News and Press Releases (PR), OpenText (באנגלית)
**ג'ק וויליאם הנדרי** (נולד ב-7 במאי 1995) הוא כדורגלן סקוטי המשחק בעמדת הבלם בקבוצת אל-איתיפאק מליגת העל הסעודית, ובנבחרת סקוטלנד.

קריירה
------

ג'ק הנדרי הצטרף לקבוצת פרטיק ת'יסל באוגוסט 2014. הוא שיחק באופן קבוע בקבוצת המילואים של ת'יסל, לפני שערך את הופעת הבכורה שלו בקבוצה הבוגרת ביום האחרון של עונת 2014/15, בשוויון 0-0 מול מאת'רוול ב-23 במאי 2015. ב-1 בספטמבר 2015, חתם הנדרי בויגאן את'לטיק. במרץ 2016, הוא הצטרף לקבוצה מהליגה השלישית באנגליה, שרוסברי טאון בהשאלה עד תום העונה. ב-31 באוגוסט 2016, הצטרף הנדרי למילטון קינס דונס, בהשאלה עד ינואר 2017. ב-4 באוקטובר 2016, ערך הנדרי את הופעת הבכורה שלו במילטון קינס דונס, כששיחק בניצחון 0-1 במסגרת גביע הפוטבול ליג על פיטרבורו יונייטד. ב-2017, חתם הנדרי על חוזה ל-2 שנים עם דנדי. הוא שיחק באופן קבוע והפך לשחקן מפתח בדנדי בעונת 2017/18.
סלטיק החתימה את הנדרי על חוזה ל-4.5 שנים ב-31 בינואר 2018. הוא ערך את הופעת הבכורה שלו במועדון בהפסד 1-0 לקילמרנוק ב-3 בפברואר. ב-31 באוגוסט 2021, חתם הנדרי בקבוצת קלאב ברוז' הבלגית על חוזה ל4 שנים. ב-26 ביולי 2023, חתם הנדרי בקבוצה הסעודית אל-איתיפק על חוזה עד 2026, יחד עם חברו לשעבר בסלטיק, מוסא דמבלה.

נבחרת לאומית
------------

במרץ 2018, הנדרי זומן לראשונה לסגל נבחרת סקוטלנד לצמד משחקי ידידות מול נבחרות קוסטה ריקה והונגריה.

הוא ערך את הופעת הבכורה שלו בנבחרת ב-27 במרץ, בניצחון 0-1 על נבחרת הונגריה.

לאחר מכן הוא נכלל בסגל סקוטלנד ליורו 2020, והבקיע את שערו הבינלאומי הראשון במשחק ידידות לקראת הטורניר נגד נבחרת הולנד.

קישורים חיצוניים
----------------

ויקישיתוף מדיה וקבצים בנושא **ג'ק הנדרי** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams

הערות שוליים
------------

1. ↑  Jack Hendry: Scotland centre-half joins Saudi club Al-Ettifaq, bbc

| **נבחרת סקוטלנד – יורו 2020** |
| --- |
| 1 מרשל • 
2 אודונל • 
3 רוברטסון • 
4 מקטומיני • 
5 הנלי • 
6 טיירני • 
7 מקגין • 
8 מקגרגור • 
9 דייקס • 
10 אדמס • 
11 כריסטי • 
12 גורדון •
13 טיילור • 
14 פלק •
15 גלאגר •
16 קופר •
17 ארמסטרונג •
18 טרנבול •
19 ניסבת •
20 פרייזר •
21 מקלפלין •
22 פאטרסון •
23 גילמור •
24 הנדרי •
25 פורסט •
26 מקנה •
מאמן: קלארק | סקוטלנדסקוטלנד |
**עינת ירון** (נולדה ב-11 בנובמבר 1973) היא ג'ודוקא עבר ישראלית ומאמנת בנבחרת הנשים של ישראל בג'ודו, זוכת מדליית ארד מאליפות אירופה (1995).

ביוגרפיה
--------

באפריל 1995, ירון זכתה במדליית זהב בטורניר 'British Open Birmingham' כשניצחה בגמר את קרין פאייר הצרפתייה. חודש לאחר מכן היא השתתפה באליפות אירופה שנערכה בברמינגהאם, התחרתה בקטגוריית המשקל עד 56 ק"ג וזכתה במדליית הארד. בשמינית הגמר היא הפסידה לאיסבל פרננדז הספרדייה ונשרה לקרבות בית הניחומים שם ניצחה את אניטה קוביצה הפולנייה ומריה פקלי ההונגריה. משם היא הגיעה לקרב על מדליית הארד בו גברה על טניה מונזינגר הגרמנייה. למרות זכייתה במדליה האירופית היא כשלה להשיג קריטריון אולימפי ולא השתתפה באולימפיאדת אטלנטה 1996.

באפריל 1997, היא זכתה במדליית כסף בטורניר 'British Open Birmingham' לאחר שהגיעה עד לקרב הגמר ובו הפסידה לשריל פיל הבריטית המקומית.

בגיל 24 היא חלתה בסרטן וסבלה מגידול במערכת הלימפה. בריאיון לעיתון "הארץ" סיפרה על המחלה ואמרה: "הייתה לי הרגשה שעם כל האימונים אני לא בכושר. מתאמנת ברמות הגבוהות ביותר עם אימוני ריצות ועדיין לא בכושר. התייעצתי עם רותי והחלטנו להוסיף עוד שני אימוני ריצה בשבוע, אז הוספנו והכושר לא הרקיע שחקים. החלטתי ללכת לבדיקה. המחשבה הייתה שאני סובלת מאנמיה זו בעיה שפוקדת הרבה ספורטאיות. אבל גילו ששקיעת הדם שלי מאוד גבוהה ואחרי בדיקות מקיפות התברר שיש לי גידול סרטני בלימפה". באפריל 1998 היא עברה את הטיפול האחרון וכמה חודשים לאחר שהחלימה חזרה להתחרות.

בנובמבר 1998, ירון זכתה במדליית כסף בטורניר 'International Tournament Tbilisi' בקטגוריית המשקל עד 63 ק"ג. תקופה קצרה לאחר שחזרה להתחרות, היא החליטה לפרוש בעקבות היחלשות המערכת החיסונית שלה שנפגעה מהטיפולים הכימותרפיים. לאחר פרישתה היא החלה לאמן בנבחרת ישראל בג'ודו, כאחראית קדטיות. ירון בוגרת תואר ראשון בביולוגיה ותואר שני בביוטכנולוגיה ומיקרוביולוגיה מולקולרית.

קישורים חיצוניים
----------------

* עינת ירון, ברשת החברתית פייסבוק
* עינת ירון, באתר איגוד הג'ודו העולמי
* עינת ירון, באתר JudoInside.com
* עינת ירון באתר JudoInside
* עינת ירון באתר אתנה
* רמי היפש, היא רצתה את המדליה ה-15, 11 במאי 2003, הארץ

הערות שוליים
------------

1. ↑  רמי היפש, היא רצתה את המדליה ה-15, 11 במאי 2003, הארץ
**רצח הנערים מתקוע** הוא פיגוע טרור בו נסקלו למוות שני נערים מהיישוב תקוע. הפיגוע הוא אחד מפיגועי הטרור הבודדים שלא פוענחו עד כה.

תיאור המקרה
-----------

ביום שלישי 8 במאי 2001 יצאו הנערים יעקב קובי מנדל ויוסף איש-רן, שהיו אז בני 13, לטייל בוואדי תקוע הסמוך לבתיהם. משלא שבו לביתם החלו חיפושים אחריהם ולמחרת בבוקר נמצאו גופותיהם במערת חריטון לא הרחק מביתם, כשהן רגומות באבנים.

בימים שלאחר הרצח נתקבלו אצל סוכנויות ידיעות בינלאומיות שיחות אנונימיות שבהם קיבלו ארגוני טרור לא מוכרים אחריות על הרצח. בין השאר ארגון לא מוכר בשם חזבאללה פלסטין לקח אחריות על הפיגוע. בהודעה האנונימית נמסר כי הרצח הוא נקמה על רצח תינוקת בעזה. אותו ארגון לקח אחריות גם על הפיגוע בדולפינריום מאותה שנה, אך נסוג לאחר מכן (בהמשך, התברר כי חמאס הוא האחראי לפיגוע בדולפינריום). מאז לא קיבל הארגון אחריות לפיגועים נוספים וקיים ספק במערכת הביטחון אם ארגון כזה היה קיים.

חקירת המקרה העלתה כי לפחות 3 רוצחים השתתפו במעשה. על אף מאמצי חקירה רבים ומעצרים של כ-20 חשודים לא נתפסו הרוצחים עד היום.

בעקבות הרצח
-----------

### חוק קובי מנדל

העובדה שקובי מנדל היה אזרח אמריקאי הניעה מחוקקים אמריקאים לדרוש התניית הסיוע האמריקאי לרשות הפלסטינית בדיווח על פעולות הרשות הפלסטינית נגד הטרור ולנקוט סנקציות נגדה אם לא תעמוד בהתחייבויותיה בתחום זה. בהמשך דרשו מחוקקים נוספים שארצות הברית תפעל למיצוי הדין עם טרוריסטים שרצחו אזרחים אמריקאים והיוזמה שולבה בחוק שהתקבל בשנת 2004 וכונה "חוק קובי מנדל".

### קרן קובי

כשנה לאחר הרצח הקימו הוריו של קובי, שרי וסת' מנדל, את "קרן קובי" המנציחה את בנם. על פי הגדרתה נועדה העמותה להיות "בית לשכול הישראלי על כל סוגיו".

העמותה פועלת לחיזוק החוסן, השמחה והתקווה בקרב המשפחות השכולות ומעניקה מקום בטוח להתמודדות עם האבל מתוך הכלה, אהבה וכבוד.

העמותה מפעילה אירועים רבים לכל אורך השנה ובהם: מחנה קיץ לילדים ונוער ממשפחות נפגעות טרור, תוכניות לנשים ולגברים שחוו שכול, תמיכה רגשית חברתית ומקצועית בסמוך לאירוע אסון ועוד.

הערות שוליים
------------

1. ↑  קרני אלדד, ‏שני נערים מתקוע: הרצח שלא נותן מנוח לחוקרי המשטרה והשב"כ, באתר מעריב אונליין, 2 ביולי 2016
2. ↑  מידע על יעקב מנדל מאתר הביטוח הלאומי
3. ↑  מידע על יוסף איש-רן מאתר הביטוח הלאומי
4. ↑  פליקס פריש, שני הנערים שנרצחו בתקוע הובאו למנוחות, באתר ynet, 10 במאי 2001
5. ↑  MARGOT DUDKEVITCH, HERB KEINON, Janine Zacharia, Terrorists murder teens near Tekoa. Ssharon demands PA halt terror, Jerusalem Post, ‏10/5/2001
6. ↑  נתן גוטמן, החקיקה נגד הרשות צוברת תאוצה, באתר הארץ, ‏15/8/2001
7. ↑  Matthew E. Berger, Bill Cracks Down on Killers of Americans, Jewish Journal, ‏16/12/2004
8. ↑  קרן קובי - אתר העמותה
**מיה ברקי** (נולדה ב-22 בספטמבר 1985 בקיבוץ כברי) היא כדורגלנית עבר ישראלית, ששיחקה בליגה הבכירה בכדורגל נשים מתחילת שנות ה-2000 ועד 2018. בתקופה זו זכתה ב-5 אליפויות ו-10 גביעים ורשמה 48 הופעות במדי נבחרת ישראל בין השנים 2002–2016.

קריירה
------

ברקי החלה דרכה במועדון מכבי חיפה בגיל 15 ועמו זכתה בדאבל בעונת 2001/2002. בתקופה זו רשמה 11 הופעות במדי נבחרת הנערות עד גיל 19 של ישראל. עם התפרקות קבוצת הנשים של מכבי חיפה ב-2003 עברה למכבי חולון עמה זכתה ב-4 אליפויות ו-5 גביעים. ב-2008 עברה לשחק במכבי כישרונות חדרה ולאחר 3 עונות חזרה ל-3 עונות נוספות במכבי חולון שם הוסיפה עוד גביע למאזנה. ב-2014 חזרה לשתי עונות נוספות למכבי כישרונות חדרה והייתה שותפה לזכייה ההיסטורית של הקבוצה בגביע. בשנת 2016 עברה לשחק באס"א תל אביב ושוב זכתה בגביע. שנה לאחר מכן עברה לשחק במדי מ.כ רמת השרון וגם כאן לקחה חלק בזכייה הראשונה של המועדון בגביע. בתום עונה זו פרשה מהמשחק.

משנת 2002 שיחקה בנבחרת ישראל והייתה שותפה לקמפיינים רבים וכן לניצחון על נבחרת דנמרק במוקדמות גביע העולם 2015 שנחשב לאחד הניצחונות הגדולים של הנבחרת אי פעם. כשפרשה מהנבחרת בשנת 2016 הובילה את טבלת ההופעות של שחקניות בנבחרת עם 48 משחקים.

ברקי בעלת הכשרה בהידרותרפיה, עיסוי רפואי, מאמנת כושר, מדריכת שחייה ומדריכת כדורגל.

תארים
-----

### מכבי חיפה

* אליפות המדינה: 2001/2002
* גביע המדינה: 2001/2002

### מכבי חולון

* אליפות המדינה: 2004/2005, 2005/2006, 2006/2007, 2007/2008
* גביע המדינה: 2003/2004, 2004/2005, 2005/2006, 2006/2007, 2007/2008, 2012/2013

### מכבי כישרונות חדרה

* גביע המדינה: 2014/2015

### אס"א תל אביב

* גביע המדינה: 2016/2017

### מ.כ רמת השרון

* גביע המדינה: 2017/2018

קישורים חיצוניים
----------------

* פרופיל באתר ההתאחדות לכדורגל בישראל
* פרופיל באתר UEFA

הערות שוליים
------------

1. ↑  ניצחון ענק לנשים: גברו 0:1 על דנמרק בחוץ
2. ↑  הזמנה לחתונה, כיפות וכאפיות בגמר הגביע לנשים בכדורגל
חלק מקודקס סינאטיקוס המכיל את הבשורה על-פי מתי
מנזר סנטה קתרינה
**קודקס סינאיטיקוס** (**Codex Sinaiticus**) הוא כתב יד מן המאה ה-4, אשר הכיל נוסח של תרגום השבעים - תרגום התנ"ך לשפה היוונית ואת נוסח הברית החדשה.

מהקודקס (המצחף) המקורי, אשר נכתב על קלף בין השנים 330–350 לספירה, נותרו חלקים מסוימים מהתנ"ך ומרבית הברית החדשה. הקודקס כולל 364 וחצי עמודי פוליו הכתובים בארבעה טורים כל אחד. 199 דפים מתוכו הם חלקים מן התנ"ך ומן הספרים החיצוניים (הברית הישנה) והיתר מהברית החדשה ומשני ספרים נוספים[דרושה הבהרה]. מקור הקודקס כנראה במצרים, מזמנו של הקיסר הרומאי קונסטנטינוס (המחצית הראשונה של המאה ה-4). מחקר פאליאוגרפי שנערך במוזיאון הבריטי בשנת 1938 העלה כי כתב היד עבר מספר תיקונים. אחד התיקונים שנעשה בסביבות המאה הששית או שביעית לספירה נעשה, על פי עדות המעתיק שנכתבה בשולי כמה ספרים, מתוך "כתב יד עתיק שהוגהּ על ידי המרטיר פמפילוס".

הקודקס נתגלה על ידי קונסטנטין פון טישנדורף ב-1844 בביקורו הראשון במנזר סנטה קתרינה בסיני. לדבריו, הוא הציל את דפי כתב היד שנחשבו כחסרי ערך וככאלו היו מיועדים לשמש כחומר בעירה. הוא הצליח לשכנע את הנזירים לקחת עמו מקצת דפי כתב היד והעביר 43 דפים לספריית אוניברסיטת לייפציג. ב-1859, בביקורו השלישי במנזר, לשם נשלח על ידי הצאר אלכסנדר השני, הצליח פון טישנדורף להעביר (ויש אומרים לגנוב) את רוב כתב היד שנותר לרוסיה.

הקודקס נקנה בסכום של 100,000 לירות שטרלינג עבור המוזיאון הבריטי בידי ד"ר מוריץ אטינגהאוזן בשנת 1933 לאחר שהוצע למכירה על ידי ברית המועצות.

מאז מכירה זו, הקודקס מחולק בין ארבע ספריות. 347 דפים נמצאים בספרייה הבריטית, 12 דפים ו-14 שרידים במנזר סנטה קתרינה, 43 דפים בספריית אוניברסיטת לייפציג ושרידי 3 דפים נותרו בספרייה הלאומית הרוסית בסנקט פטרבורג.

קישורים חיצוניים
----------------

ויקישיתוף מדיה וקבצים בנושא **קודקס סינאיטיקוס** בוויקישיתוף
* 

* אתר האינטרנט הרשמי של קודקס סינאיטיקוס (באנגלית)
* אתר Codex Sinaiticus
* כתב יד נוצרי עתיק עולה לרשת, באתר ynet, 22 ביולי 2008
* קודקס סינאיטיקוס, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007289827705171
* BNE: XX4970722
* GND: 4148197-5
* LCCN: n85077572
* NKC: unn2007421681
* SELIBR: 349775
* VIAF: 183910773
* WorldCat (עם VIAF): 183910773

 |
**סלופארק טכנולוגיות בע"מ** היא חברה פרטית ישראלית המפעילה מערכת תשלום באמצעות טלפון סלולרי עבור שירותי חניה בישראל ומחוצה לה. החברה מפעילה בישראל אפליקציה המאפשרת תשלום דמי חניה בחניית רחוב ("כחול לבן"), בחניונים, תשלום בכבישי אגרה, שירותי חילוץ ועוד.

היסטוריה
--------

החברה הוקמה בשנת 2004 כחברה פרטית, ובשנת 2013 עברה להיות מוחזקת באופן מלא על ידי קבוצת מ.ג.ע.ר, ספקית בענף השירותים למגזר הציבורי בישראל המתמחה בהקמה ותפעול של תהליכים עסקיים (BPO) ושירותים מבוססי טכנולוגיה מתקדמת.

סלופארק מפתחת שירותי תשלום חניה בישראל ובמספר מדינות בעולם, בהן אוסטרליה, ארגנטינה ויוון והייתה לחברה הראשונה בישראל שהשיקה מערכת תשלום באמצעות הטלפון הסלולרי.

החברה מונה כ-50 עובדים הפועלים משני מוקדים – בבית דגן ובבית שמש.

המערכת
------

עד שנת 2011 ניתן היה להשתמש במערכת רק באמצעות מערכת טלפונית אוטומטית (IVR), ובשנה זו הושקה האפליקציה. המערכת מחוברת לכל הרשויות המקומיות בהן נגבה תשלום על חניה בכחול-לבן ומכילה את המידע הדרוש לגבי התעריפים ושעות האכיפה בערים השונות. פקחי הרשויות המקומיות מחוברים למערכת סלופארק ובודקים את מצב תשלום דמי החניה של הרכב. מחיר החניה מחושב על פי זמן החניה בפועל.

בסוף שנת 2019 פיתחה סלופארק אפליקציה חדשה המאפשרת איתור חניות פנויות, ברחוב או בחניון ציבורי, בהתאם למיקום המשתמש וכן שירותים מתקדמים כמו הפעלת מספר חניות במקביל, שירות "איפה חניתי" המאפשר ניווט למיקום המדויק בו החנה המשתמש את הרכב ותשלום באמצעים נוספים דוגמת Apple Watch.

סלופארק מציעה את שירותיה במספר מסלולים, ללקוחות פרטיים, עסקיים וציי רכב. כמו כן, מאפשרת סלופארק שירות טעינת מזומן מראש לטובת תשלום על חניה (סלופארק Cash) ללא צורך בכרטיס אשראי או בהוראת קבע. לאחר הפעלת השירות, מתקבלת תזכורת 15 דקות לפני שזמן החניה עומד להסתיים, וכן תזכורת אם הרכב יצא מהחניה מבלי לסיים את התשלום בגינה. כשירות משלים, ניתן להאריך את זמן החניה באופן אוטומטי ואף לסיים אותו אוטומטית עם החזרה לרכב ותחילת הנסיעה.

סלופארק מציעה גם שירותי דרך וחילוץ הכוללים החלפת צמיג או תיקון תקר, תדלוק, מנעולנות והטענת מצבר.

בסוף שנת 2019 הרחיבה סלופארק את השימוש באפליקציית התשלום גם עבור טעינת כרטיס רב-קו.

קישורים חיצוניים
----------------

* 

* אתר האינטרנט הרשמי של סלופארק טכנולוגיות

הערות שוליים
------------

1. ↑  מיכל רז-חיימוביץ', ‏סלופארק הישראלית תטמיע טכנולוגיה בחניונים בארגנטינה, באתר גלובס, 29 בינואר 2019
2. ↑  שירות חניה עירוני חדש, "סלו-פארק", מתבסס על SMS מטלפון נייד - ורישום חד פעמי בבנק הדואר, באתר גלובס, 9 בנובמבר 2005
3. ↑  אביחי טבק, נתוני החניה בר"ג נחשפים: רביעית בארץ במספר החניונים, שלישית במחיר לשעת חניה – ובאזור הבורסה תחפשו רבע שעה מקום פנוי, באתר מקומונט רמת גן, ‏20 בנובמבר 2019
4. ↑  סלופארק פותחת מוקד שירות לקוחות ארצי בעיר, באתר שמשנט, ‏30 בדצמבר 2019
5. ↑  סתיו נמר, ‏על בסיס מפה: האפליקציה שתאתר חניות פנויות בזמן אמת, באתר מעריב אונליין, 12 בנובמבר 2019
6. ↑  דפנה הראל כפיר, חדש באפליקציית סלופארק: התרעה על חניה שמתפנה ותשלום בשעון של אפל, באתר פואנטה, ‏5 בנובמבר 2019
7. ↑  אודי עציון, סלופארק תאפשר לטעון רב-קו דרך האפליקציה, באתר ynet, 31 בדצמבר 2019
**נעמה כהן** (נולדה ב-7 באוקטובר 1988) היא כדורגלנית עבר ישראלית, אשר שיחקה בעמדת הבלמית בליגת הנשים הבכירה ובנבחרת ישראל. במהלך הקריירה שלה כשחקנית זכתה ב-6 אליפויות וב-8 גביעי המדינה.

קריירה מקצועית
--------------

כהן החלה לשחק כדורגל במסגרת טורניר ארצי לבתי ספר.
בשנת 2003 החלה את הקריירה המקצועית שלה בקבוצת עירוני בת ים שם שיחקה חצי עונה.

בשנת 2004 הצטרפה לקבוצת הכדורגל מכבי חולון ושיחקה בשורותיה עד עונת 2013/2014. במהלך תקופה זו זכתה עם הקבוצה ב-5 אליפויות ו-7 גביעים.

בעונת 2014/2015 הדרימה לקבוצת מ.ס. קריית גת בה שיחקה 3 עונות עד פרישתה בשנת 2017. בתקופה זו זכתה בעוד אליפות אחת ובגביע המדינה.

בנבחרת
------

כהן שיחקה במסגרת נבחרת ישראל בכדורגל נשים עד גיל 19 בשני קמפיינים של מוקדמות אליפות אירופה בכדורגל נשים עד גיל 19. במסגרת זו שיחקה 5 משחקים והבקיעה שער אחד. בשנים 2008–2014 שיחקה בנבחרת הבוגרת כשמשחק הבכורה שלה היה מול נבחרת בלארוס בפברואר 2008. משחקה האחרון בנבחרת היה בניצחון על דנמרק שנחשב לאחד מהישגיה הטובים ביותר של הנבחרת אי פעם. בסך הכל רשמה 11 הופעות במדים הלאומיים.

תארים
-----

### מכבי חולון

* אליפות המדינה: (5) - 2004/2005, 2005/2006, 2006/2007, 2007/2008, 2008/2009
* גביע המדינה: (7) - 2004/2005, 2005/2006, 2006/2007, 2007/2008, 2008/2009, 2009/2010, 2012/2013

### מ.ס. קריית גת

* אליפות המדינה: (1) - 2016/2017
* גביע המדינה: (1) - 2015/2016

קישורים חיצוניים
----------------

* פרופיל, באתר ההתאחדות לכדורגל בישראל

הערות שוליים
------------

1. ↑  כדורגל נשים: ניצחון חוץ מרשים לנבחרת ישראל בדנמרק, באתר וואלה!‏, 17 בספטמבר 2014

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"נעמה כהן (כדורגלנית)"**.
**ענת מימוני** (נולדה ב-5 בפברואר 1982 בירושלים) היא כדורגלנית עבר ישראלית, אשר שיחקה בליגת הנשים הבכירה בישראל מאז הקמתה ב-1998 ועד 2018. שיחקה בנבחרת ישראל בין השנים 2000–2008 ומשמשת כיום כעוזרת מאמן בקבוצת אס"א תל אביב מליגת העל.

ביוגרפיה
--------

מימוני נולדה בירושלים ושיחקה כדורגל מגיל צעיר. עוד לפני הקמת הליגה בארץ שיחקה במחוז מרכז בליגת המחוזות. בגיל 16 הצטרפה לקבוצת אס"א תל אביב לקראת הקמת ליגת הנשים בארץ ושיחקה בה לאורך כמעט כל הקריירה שלה. עד לשנת 2013, זכתה עם הקבוצה בחמש אליפויות ושני גביעים. לקראת עונת 2013/2014 עברה לשחק במכבי חולון למשך שתי עונות לפני שחזרה לאס"א תל אביב והוסיפה גביע לתאריה בעונת 2016/2017. במהלך עונת 2017/2018 חוותה פציעה קשה שבעקבותיה פרשה ממשחק פעיל.

משנת 2018 עוזרת מאמן באס"א תל אביב כשבעונת 2018/2019 זכתה עם הקבוצה בדאבל.

בנבחרת
------

מימוני השתתפה ב-6 משחקים עם נבחרת הנערות. משנת 2000 הייתה בסגל הנבחרת כשאת הופעת הבכורה שלה ערכה מול נבחרת בלארוס בחודש יולי 2000. בסך הכל רשמה 26 הופעות בנבחרת עד שנת 2008.

תארים
-----

### אס"א תל אביב

* אליפות המדינה: (5) - 1999/2000, 2009/2010, 2010/2011, 2011/2012, 2012/2013
* גביע המדינה: (3) - 2010/2011, 2011/2012, 2016/2017

קישורים חיצוניים
----------------

* פרופיל, באתר Soccerdonna (בגרמנית)
* פרופיל באתר ההתאחדות לכדורגל בישראל

הערות שוליים
------------

1. ↑  ליגת הנשים נפתחת: מי תחגוג בסיום השנה?, באתר ספורט5
2. ↑  בחורות כארז, באתר מרכז הפועל
**הפועל "פלרם" גוש זבולון** הוא מועדון כדורמים הפעיל בליגה הלאומית בכדורמים.

המועדון הוקם בשנת 1975 על ידי קבוצת שחיינים ושחקני כדורמים, שעזבו את הפועל קריית טבעון השכנה והחליטו להקים אגודת כדורמים במועצה האזורית זבולון. 

הקבוצה מאומצת על ידי מפעל פלרם.

השנים האחרונות
--------------

עונת 2008/2009 הביאה עימה הצלחה חסרת תקדים למועדון, אשר בסופה הוכרזה כאלופת המדינה לראשונה בתולדותיה. באותה עונה בלטו שחקנים רבים בקבוצה, בהם האחים אייל ואור קרן, טל גרודמן, השוער הזר ואדים פאדנין ועוד. לאחר עונת האליפות הודיעה ההנהלה, כי המאמן שהצעיד את הקבוצה לאליפות, סמי קרן לא ימשיך בקבוצה ובמקומו מונה ערן עמור.

המועדון השתתף בליגה האירופית בכדורמים בעונת 2009/2010. בעונה זו, הוחתמו שני זרים בכירים-שוער נבחרת מקדוניה, מילוש יוכסביץ, ושחקן ממונטנגרו ששיחק בהפועל פתח תקווה בעונה החולפת, ניקולה פופוביץ'. המועדון זכה בעונה זו לראשונה בתולדותיו בגביע המדינה בכדורמים, לאחר שגבר במשחק הגמר על הפועל קריית טבעון 10-12, בתום מותחן שנגמר בזריקות עונשין מ-5 מטרים.
  
בעונה זו הקבוצה הפסידה לאס"א תל אביב את האליפות בגמר הפלייאוף.

בעונת 2010/11 הודיעה הנהלת הקבוצה כי קפטן הקבוצה טל גרודמן פורש ממשחק פעיל והופך להיות מאמן הקבוצה.

לקראת עונת 2012/13 לאחר שנתיים ללא תארים עשתה הקבוצה רכש מסיבי והביאה לקבוצה שני זרים מנוסים מאוד ברמות הגבוהות באירופה וארבעה ישראלים. ב-16 במרץ 2013 זכתה הקבוצה בגביע המדינה לאחר ניצחון במשחק הגמר שנערך בבריכת השחייה של מכון וינגייט 4:5 על קבוצת אס"א תל אביב. מאז ממשיכה הקבוצה להצליח ולזכות בגביע המדינה (2022) ובאליפות המדינה (2021). 
לאגודה מועדון פעיל וחזק המאמן קבוצות בנים/גברים מגיל 8 ועד 18. במהלך השנים שטל גרודמן משמש כמאמן הראשי, קבוצות הגיל השונות זוכות גם הן בגביעים ואליפויות.

  

נכון לשנת 2023 המועדון מחזיק ב7 אליפויות ליגה ו7 גביעים

הערות שוליים
------------

1. ↑  אורן אהרוני (כתב), כדורמים: הפועל זבולון זכתה בגביע המדינה, באתר ynet, 16 במרץ 2013

| כדורמים בישראל ישראלישראל |
| --- |
| תחרויות | ליגת העל בכדורמים • גביע המדינה |
| נבחרות | הנבחרת הלאומית • נבחרת הנשים |
| מועדוני כדורמים ישראליים | אס"א תל אביב • הפועל קריית טבעון • הפועל גוש זבולון • הפועל גבעת חיים • הפועל פתח תקווה • הפועל איתן ירושלים • הפועל בית יצחק • הפועל שמיר/גליל עליון • הפועל עמק הירדן • הפועל יקנעם • מכבי חיפה |
**אורלי נבעה** (נולדה ב-13 ביולי 1979) היא כדורגלנית עבר ישראלית, אשר שיחקה בעמדת החלוצה בליגת הנשים הבכירה מאז הקמתה ב-1998 ועד שנת 2009 וכן בנבחרת ישראל והשחקנית אשר כבשה את השער הבינלאומי הראשון לזכות הנבחרת.

קריירה כשחקנית כדורגל
---------------------

נבעה החלה לשחק ולהתאמן בבית ספר רודמן בקרית ים במסגרת ליגה בית ספרית ואף השתתפה באליפות העולם לבתי ספר.
עוד לפני הקמתה של הליגה בארץ שיחקה במחוז צפון בליגת המחוזות.

עם פתיחתה של הליגה הצטרפה נבעה למכבי חיפה וזכתה עם הקבוצה ב-3 גביעים ו-2 אליפויות. הקבוצה התפרקה ב-2003 ונבעה הצטרפה להפועל פתח תקווה ושיחקה בה בעונת 2004/2005. בעונה שלאחר מכן שיחקה בבנות קיסריה טבעון.

בעונת 2006/2007 הצטרפה למכבי צור שלום ושיחקה שם עד פרישתה ב-2009.

נבעה השתייכה לסגל נבחרת ישראל שהוקמה בשנת 1997 והייתה השחקנית שכבשה את שער הבכורה של הנבחרת במשחק בינלאומי במשחק הידידות מול טורקיה שנערך ב-9 בפברואר 1998 בישראל ובו הפסידה הנבחרת 5-2. בתקופה זו רשמה 7 הופעות במדים הלאומיים.

תארים
-----

#### מכבי חיפה

* אליפות המדינה: 1998/1999, 2001/2002
* גביע המדינה: 1998/1999, 1999/2000, 2001/2002

קישורים חיצוניים
----------------

* פרופיל באתר ההתאחדות לכדורגל בישראל

הערות שוליים
------------

1. ↑  ידידות נשים: טורקיה - ישראל, עמוד המשחק באתר ההתאחדות
2. ↑  מה אתה יודע? חידון טריוויה, באתר ynet, 15 בספטמבר 2002
3. ↑  תשובות: כדורגל ישראלי, באתר ynet, 4 בספטמבר 2002
**סיון פחימה** (נולדה ב-7 בספטמבר 1983 באשקלון) היא כדורגלנית עבר ישראלית, אשר שיחקה בליגת הנשים הבכירה בישראל מאז הקמתה ב-1998 ועד 2017. שיחקה בנבחרת ישראל בין השנים 2001–2009.

קריירה
------

פחימה נולדה באשקלון ושיחקה כדורגל מגיל צעיר. בגיל 13 הצטרפה לקבוצת הפועל אשקלון לקראת הקמת ליגת הנשים בארץ ושיחקה בה בעונה הראשונה. בתום אותה עונה הציע לה עוזר מאמן הנבחרת ומאמן מכבי חיפה, איסר רביץ, להצטרף לחיפה החזקה. פחימה עברה להתגורר בקריות, הצטרפה לקבוצה כשהיא בת 15 בלבד ושיחקה בה במשך ארבע עונות עד התפרקות הקבוצה בשנת 2003. במהלך העונות האלו זכתה עם הקבוצה באליפות ובשני גביעים.

לאחר התפרקות הקבוצה עברה פחימה למכבי חולון, ושיחקה בה במשך 11 עונות, במהלכן זכתה עם הקבוצה בחמש אליפויות ובשמונה גביעים. בגמר הגביע ב-2009 הצטיינה והבקיעה שלושער.

ב-2014 עברה לשחק שלוש עונות במ.ס. קריית גת וזכתה איתה בגביע המדינה ובאליפות.

לאחר שנה של הפסקה שיחקה בעונת 2018/2019 בהפועל עירוני פתח תקווה מהליגה הלאומית ובסיום העונה פרשה מכדורגל.

בנבחרת
------

בשנת 2001 הייתה פחימה בסגל נבחרת ישראל בכדורגל נשים עד גיל 19, שיחקה 6 משחקים וכבשה שני שערים במסגרת מוקדמות אליפות אירופה בכדורגל נשים עד גיל 19, במהלכן עברה הנבחרת שלב אחד. במקביל, שיחקה בנבחרת הבוגרת כשאת הופעת הבכורה שלה ערכה מול נבחרת אסטוניה בשנת 2001. בסך הכל רשמה 27 הופעות בנבחרת וכבשה שני שערים.

מחוץ לכדורגל
------------

משנת 2008 עובדת פחימה בחברת "דלק מנטה קמעונאות דרכים בע"מ", כמנהלת אזור.

בשנת 2018 נולד בנה הראשון, ליאו גבריאל.

תארים
-----

### מכבי חיפה

* אליפות המדינה: 2001/2002
* גביע המדינה: 1999/2000, 2001/2002

### מכבי חולון

* אליפות המדינה: 2004/2005, 2005/2006, 2006/2007, 2007/2008, 2008/2009
* גביע המדינה: 2003/2004, 2004/2005, 2005/2006, 2006/2007, 2007/2008, 2008/2009, 2009/2010, 2012/2013

### מ.ס. קריית גת

* אליפות המדינה: 2016/2017
* גביע המדינה: 2015/2016

קישורים חיצוניים
----------------

* סיון פחימה, ברשת החברתית אינסטגרם
* פרופיל, באתר Soccerway
* פרופיל באתר ההתאחדות לכדורגל בישראל

הערות שוליים
------------

1. ↑  קבוצת הנשים - מכבי חיפה
2. ↑  מכבי חולון זכתה בגביע המדינה לנשים
פירוש נוסף ערך זה עוסק באיש העדה החרדית. אם התכוונתם לאדריכל ירושלמי, ראו יוסף שנברגר.

**רבי יוסף שיינברגר** (1919 - 31 בינואר 2007 י"ב בשבט ה'תשס"ז) היה סופר ועסקן חרדי, שימש כמזכיר העדה החרדית.

ביוגרפיה
--------

רבי יוסף שיינברגר נולד לדוד שיינברגר בירושלים. בימי בחרותו החל לפרסם מאמרים בכתב העת "קול ישראל". הוא נישא לאלטא ציפורה רחל לאה בת צבי בלוי (נפטרה כ"ג בשבט ה'תשס"א), אחיהם של משה בלוי ועמרם בלוי.

לימים, כאשר התפלגו "אגודת ישראל" והעדה החרדית, המשיך שיינברגר את פעילותו בעדה החרדית, כתלמידו של הרב יוסף צבי דושינסקי. הוא פרסם מאמרים מדי שבוע בכתב העת העדה ושימש כעורך העיתון.

בסוף ימיו שהה רבות בארצות הברית. הביא למינויים של אישים בעדה החרדית כמו רבי יצחק יעקב וייס[דרוש מקור].

רבי יוסף שיינברגר נפטר בי"ב בשבט ה'תשס"ז, ונטמן בהר הזיתים בירושלים.

משפחתו
------

בנו הוא הרב משה שיינברגר, רב בקהילת "מתמידים" בביתר עילית ומחבר הספרים "עליות משה". שניים מחתניו הם הסופרים מנחם מנדל גרליץ ומנחם מנדל משי זהב. נכדו הוא יהודה משי זהב.

ספריו
-----

מלבד מאות מאמרים ב"קול ישראל" וב"העדה", פרסם שיינברגר גם ספרים ובהם:

* **עמוד אש** - תולדות חייו של הרב יהושע לייב דיסקין
* **עולמות שחרבו** - סיפורים מקורות חייו של האדמו"ר יואל טייטלבוים מסאטמר
* **גנזי יוסף** - ערכים תורניים
* **גבורות רמח"ל** - על מסכת אבות
* רבי יוסף שיינברגר, 'ארז שנגדע' - הספד על הרב אברהם יוחנן בלומנטל, בתוך: **האיש על העדה: עדות ביהוסף שמו**, (ירושלים תש"ע, עמ' שיז-שיט).

קישורים חיצוניים
----------------

* נטע סלע, שומר החומות, באתר ynet
* יוסף שיינברגר (1918-2007), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007300639405171
* ISNI: 0000 0000 6713 0281
* LCCN: n79077331
* VIAF: 25883678
* WorldCat: lccn-n79077331

 |
**אינה גורביץ'** (ברוסית: **Инна Гуревич**; נולדה ב-14 באפריל 1968 באוקראינה) היא כדורסלנית ומאמנת ישראלית, המאמנת ומשחקת בעמדת הקלע בקבוצה בת של אליצור רמלה.

ביוגרפיה
--------

גורביץ' נולדה בשם אינה טקאצ'נקו למשפחה יהודית בעיר אודסה שבברית המועצות. בגיל צעיר החלה לשחק כדוריד וכדורסל, אך עד מהרה החלה להתמקד בכדורסל. בגיל 14 עברה לדנייפרופטרובסק ושיחקה בקבוצת הכדורסל המקומית. בהיותה בעיר זו נישאה, ובגיל 20 הייתה לאם. לאחר הלידה חזרה לשחק כדורסל, וב-1989 עברה לשחק בדינמו קייב. במדי קבוצה זו זכתה באליפות ברית המועצות ב-1991, וב-1992 זכתה עמה באליפות חבר העמים והעפילה לגמר גביע אירופה לאלופות. ב-1991 גם זומנה לשחק במדי נבחרת ברית המועצות באליפות אירופה בכדורסל נשים שנערכה בתל אביב, אך נופתה ממנה ברגע האחרון. לאחר פירוק ברית המועצות נחלשו הקבוצות במדינות שהרכיבו אותה, והשחקניות העדיפו לשחק במדינות אירופאיות אחרות. גורביץ' ובעלה החליטו לעבור לישראל, והיא הצטרפה לקבוצת הפועל עמק הירדן, במעמד של שחקנית זרה.

לאחר שתי עונות בקבוצה, ועוד עונה בבני יהודה, בסיומה השתקעה סופית בישראל כעולה חדשה, הגיעה בשנת 1996 לאחת הקבוצות הבכירות ביותר בישראל באותה תקופה, אליצור חולון. היא שיחקה בקבוצה זו במשך חמש עונות, בהן זכתה באליפות אחת ובשני גביעים. בעונת 2001/2002 עברה לאנדה רמת השרון, ובשתי העונות בהן שיחקה בה זכתה עמה בדאבל. ב-2003 עברה ליריבתה המושבעת של אנדה, אליצור רמלה, במדיה שיחקה במשך שבע עונות, במהלכן זכתה בארבע אליפויות ובשלושה גביעים, אך גם ירדה עמה לליגה השנייה בסוף עונת 2005/2006.

גורביץ' ידועה כקלעית טובה מכל הטווחים. המלחמה שלה על כל כדור והיכולת שלה לבצע מהלכים שמכריעים משחקים הקנו לה תדמית של בלתי מנוצחת. גם בגילאים המבוגרים בהם שיחקה הייתה אחת השחקניות הבולטות בקבוצתה. בסוף עונת 2009/2010, החליטה אליצור רמלה שלא להחתימה לעונה נוספת. עם זאת, גורביץ' בת ה-42 לא פרשה מכדורסל, והיא עדיין משחקת בקבוצה בת של המועדון, בליגה הארצית, בה היא משמשת גם כמאמנת. בנוסף, מאמנת גורביץ' את קבוצת הנערות של אליצור רמלה, וכן משמשת כמורה לחינוך גופני.

אליצור רמלה
* 2003/2004 - דאבל
* 2004/2005 - אליפות המדינה
* 2006/2007 - דאבל
* 2007/2008 - דאבל

קישורים חיצוניים
----------------

* דף השחקנית של אינה גורביץ' באתר אליצור רמלה
* אריה ליבנת, ושמישהו ינסה לעצור אותה, באתר הארץ, 13 באוקטובר 2010
* לי נוף, אינה אומרת שלום: גורביץ' נפרדת מליגת העל, באתר ONE, ‏19.10.2010
פירוש נוסף ערך זה עוסק בבשר משומר. אם התכוונתם למשמעות אחרת, ראו לוף (פירושונים).
**לוף** הוא כינויו של בשר משומר שיוצר בלעדית עבור צה"ל על ידי "ריכרד לוי", והפך לאחד מהמאכלים המזוהים ביותר עם צה"ל. מקור השם בשיבוש הביטוי האנגלי "Meat Loaf" שפירושו "קציץ בשר". המילה "לוף" הפכה בעברית לשם גנרי לקציץ בשר משומר. כיום משווק לאסירים בקנטינות (בתי מרכול בבתי סוהר ומעצר המנוהלים על ידי קבלן חיצוני) בבתי הסוהר בישראל.

היסטוריה
--------

ספאם נמכר בסופר מרקט
הבשר המשומר הומצא בשנת 1937 על ידי יצרן המזון האמריקאי "הורמל" כפתרון יצירתי למלאי גדול של בשר חזיר. הבשר נקצץ יחד עם שומן ונארז בקופסאות שימורים, שאיפשרו חיי מדף ארוכים ללא קירור. הבשר המשומר היווה חלק משמעותי בתזונת כוחות בעלות הברית במלחמת העולם השנייה. 

שימורי הבשר המקוריים של חברת "הורמל", בהיותם עשויים מבשר חזיר, אינם עומדים בכללי כשרות או חלאל. כיום, מייצרת חברת "הורמל" גרסה מבשר תרנגול הודו המיועדת למוסלמים. הלוף הצה"לי כשר וישנה אף גרסת "לוף חלק" המיועדת לאלו המקפידים על אכילת בשר חלק ("גלאט").

הלוף היה שנים רבות במנות הקרב אשר חולקו לחיילי צה"ל. בראשית שנות האלפיים החליט צה"ל להוציא את הלוף מהתפריט באופן הדרגתי[דרוש מקור]. ב-2009 הרכישה של הלוף הופסקה לחלוטין לאחר שכל קווי היצור נסגרו והיצרן היחידי שנותר העלה את מחירו. מלאי הלוף נמכר במחירי הפסד (בין שלושה לארבעה וחצי שקלים לקופסה). חלק מהמלאי נמכר לשירות בתי הסוהר.

את הלוף ניתן לאכול ישירות מקופסת השימורים או לטגן אותו.

במדינות דוברות אנגלית מכונה קציץ הבשר גם "ספאם", שם אשר הושאל בעידן האינטרנט לתיאור דואר זבל אלקטרוני.
במקור, "ספאם" הוא שמו המסחרי של הלוף (בשר קצוץ משומר) הוותיק של חברת Hormel Foods. השם הוא קיצור של Spiced Ham (ירך חזיר מתובל), ונעשה בו שימוש בקמפיין השיווקי של החברה מאז 1937. כתוצאה מהקמפיין הפך המונח שם נרדף לבשר משומר שאינו טעים, מזין או מגרה.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **לוף** |
| ויקישיתוף תמונות ומדיה בוויקישיתוף: **לוף** |

* 

* אתר האינטרנט הרשמי של לוף (באנגלית)
* לוף, ברשת החברתית פייסבוק

* לוף, ברשת החברתית אקס (טוויטר)

* לוף, ברשת החברתית אינסטגרם

* לוף, סרטונים בערוץ היוטיוב

* לוף, באתר פינטרסט
* שגיא כהן, הצדעה ללוף, שייצורו הופסק באחרונה בישראל, באתר הארץ, 25 במרץ 2010
* יואב זיתון, כתבנו הצבאי, המנה שתחליף את הלוף: קציצות ברוטב עגבניות, באתר ynet, 14 בנובמבר 2011
* שגיא קופר, על לוף ודואר זבל, באתר ynet, 22 בינואר 2004
* אורי שצ'יגובסקי, בשר תותחים: הכל על הלוף הצבאי, באתר nrg‏, 18 ביולי 2012

הערות שוליים
------------

1. ↑  על האריזה נוקד השם לוֹף. הגייה נפוצה: לוּף

1. ↑  חנן גרינברג, צה"ל 2009: איזה לוף ואיזה נעליים, באתר ynet, 8 במאי 2009
2. ↑  שחר שושן, למה שורפים מנה חמה? מעבדת התקנים של צה"ל, באתר ynet, 17 ביוני 2012
**עורבני שטלר** (שם מדעי: ***Cyanocitta stelleri***) הוא מין של ציפור שיר ממשפחת העורביים, החי במערב אמריקה הצפונית וצפון אמריקה המרכזית והוא קרובו לסוג של העורבני הכחול. שמו ניתן לו כמחווה לחוקר גאורג שטלר.

עורבני זה מגיע לאורך 30-34 ס"מ ולמשקל 100-140 גרם. הוא בעל ציצת "כרבולת" שחורה על ראשו. המקור שחור ודק והנוצות כחולות ואפורות עם ראש וחזה שחורים. הצבע הכחול מופיע בעיקר באוכלוסיות דרומיות. אין הרבה הבדלים בין הזכר לנקבה אך הצעירים בהירים יותר מהבוגרים.

לרוב העורבני מצוי ביערות מחטניים שונים או ביערות הרריים, לרוב לאורך רכס הרי הרוקי. הוא מצוי גם במקסיקו וצפון אמריקה המרכזית אך פחות מאשר מבקנדה וארצות הברית.

העורבני הוא אוכל כל אינטליגנטי הניזון ממגוון מזונות מהחי והצומח, ביניהם מאגוזים, זרעים, פירות, נבלות, חרקים שונים ושאר חסרי חוליות וגם מביצים או גוזלים, זוחלים קטנים או מכרסמים קטנים. העורבני הורג את טרפו בחבטה ממקורו החד. לעיתים הוא יאכל בחבורות קטנות כאשר המזון נפוץ מספיק.

העורבני הוא עוף מונוגמי המקנן בחללי עצים או במבנים מלאכותיים. הנקבה מטילה בין 2 ל-6 ביצים, הבוקעות כעבור 16 יום בערך.

תת-מינים
--------

* *C. s. macrolopha* - נפוץ לאורך מרכז ודרום הרי הרוקי
* *C. s. stelleri* - נפוץ לאורך החוף הפסיפי מאלסקה עד לקולומביה הבריטית
* *C. s. carlottae* - נפוץ באיי המלכה שרלוט. תת-המין הגדול ביותר.

קישורים חיצוניים
----------------

ויקישיתוף מדיה וקבצים בנושא **עורבני שטלר** בוויקישיתוף
* עורבני שטלר, באתר ITIS (באנגלית)
* עורבני שטלר, באתר NCBI (באנגלית)
* עורבני שטלר, באתר Animal Diversity Web (באנגלית)
* עורבני שטלר, באתר Internet Bird Collection (באנגלית)
* עורבני שטלר, באתר GBIF (באנגלית)

הערות שוליים
------------

1. ↑  עורבני שטלר באתר הרשימה האדומה של IUCN

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007534031805171

 |
**נוה מינץ** (נולד ב-9 בדצמבר 2003) הוא כדורסלן ישראלי המתנשא לגובה 2.04 אשר משחק בעמדות הפאוור פורוורד והסנטר בהפועל חיפה מליגת העל בכדורסל.

ביוגרפיה
--------

מינץ גדל בנחושה שבמועצה אזורית מטה יהודה והחל לשחק כדורסל בכיתה ט' בקבוצה המקומית, בכיתה י' עבר לשחק באקדמיה של הפועל גלבוע גליל ובבבית הספר בעין חרוד. במהלך שנותיו בקבוצת הנוער זכה עם הקבוצה באליפות ובגביע המדינה לנוער.

ב-2022 חתם לעונה אחת בקבוצה הבוגרת של הפועל גלבוע גליל על חוזה לעונה אחת ושיחק במסגרת הכרטיס הכפול בקבוצת הבת של המועדון בליגה הארצית "הפועל גלבוע/ברוש" עמה העפיל לגמר הפלייאוף בה הפסידה הקבוצה למ.ס צפת.

בליגת העל שותף ב-4 משחקים והעמיד ממוצע של 2 נק' ב-2.8 דק'.

באוגוסט 2023 חתם על חוזה לשלוש שנים בהפועל חיפה.

### נבחרת העתודה

בקיץ 2023 זומן לסגל המצומצם של נבחרת העתודה כאחד השחקנים הצעירים בקבוצה והשתתף עמה באליפות אירופה 2023 והיה שותף לזכייה במדליית הכסף. במהלך הטורניר עלה מהספסל במספר משחקים והעמיד ממוצעים של 0.5 נק' ו-1.3 ריבאונדים ב-3.5 דק'.

תארים
-----

#### קבוצתיים

* אליפות המדינה (נוער) הפועל גלבוע/מעיינות – 2021/22
* גביע המדינה (נוער) הפועל גלבוע/מעיינות – 2021/22
* סגנות אליפות אירופה 2023

הערות שוליים
------------

1. ↑  "להיות כדורסלן דתי זה לא בשמיים" -ראיון עם נווה מינץ /שחר צ'קוטאי
2. ↑  הפועל חיפה החתימה את נוה מינץ לשלוש שנים, באתר וואלה!‏, 9 באוגוסט 2023
3. ↑  סטטיסטיקה אליפות אירופה
**סטיבן סולומון** (באנגלית: **Steven Solomon**; נולד ב-16 במאי 1993) הוא אצן אוסטרלי-יהודי, בעל מדליית ארד מאליפות העולם באתלטיקה לנוער ומקום שמיני באולימפיאדת לונדון 2012 בריצת 400 מטר.

חייו
----

סולומון נולד בסנט לאונרדס שבסמוך לסידני. אף שנולד למשפחה יהודית, למד בבית ספר פרטי אנגליקני. בגיל 6 החל לשחק כדורגל במועדון "הכח" המקומי. בשנת 2009 השתתף במכביה ה-18, כקפטן נבחרת הנוער של אוסטרליה.

במהלך 2009 החל סולומון להפגין יכולות גם באתלטיקה. הוא שבר את שיא אליפות בתי הספר בריצת 200 מטר, שנקבע ב-1959, קבע שיא אליפות גם בריצת 400 מטר, וגם ניצח בתחרות הקפיצה לרוחק לגילאי 16, וזכה במדליית הארד בריצת 100 מטר משוכות. בפעם הראשונה בה התחרה בריצת 400 מטר משוכות, שבר את שיא ניו סאות' ויילס בריצה זו. בשלהי אותה שנה, בתחרות לגילאי 17, זכה גם במדליית זהב בריצת 400 מטר ובמדליית כסף בריצת 400 מטר משוכות. באותה שנה השתתף לראשונה גם בתחרות בינלאומית, אליפות העולם באתלטיקה לנוער שנערכה במונקטון שבקנדה, במסגרת נבחרת השליחים האוסטרלית ל-400X4 מטרים. הנבחרת סיימה במקום הרביעי.

בשנת 2011 השתתף סולומון לראשונה באליפות העולם באתלטיקה, שנערכה בטגו. הוא השתתף רק במירוץ השליחים ל-400X4 מטרים, בו סיימה נבחרת אוסטרליה במקום העשירי. באותה שנה זכה לראשונה באליפות אוסטרליה בריצת 400 מטר, הישג עליו חזר גם ב-2012. באליפות העולם באתלטיקה לנוער שנערכה בברצלונה ב-2012 זכה סולומון במדליית הארד, לאחר שקבע שיא אישי חדש בריצת 400 מטר, 45.52 שניות. 

באולימפיאדת לונדון (2012) סיים סולומון במקום שמיני בריצת 400 מטר בתוצאה של 45.14 שניות. בשלב חצי הגמר קבע שיא אישי חדש של 44.97 שניות, שיפור לשיאו בלמעלה מחצי שנייה בתוך פחות מחודש.

בתחרויות האתלטיקה של המכביה ה-19 זכה סולומון במדליית כסף בריצת 400 מטר, בתוצאה של 46.24 שניות, אחרי דונלד סנפורד מישראל.

קישורים חיצוניים
----------------

ויקישיתוף מדיה וקבצים בנושא **סטיבן סולומון** בוויקישיתוף
* סטיבן סולומון, ברשת החברתית אקס (טוויטר)
* סטיבן סולומון, באתר olympedia.org
* סטיבן סולומון, באתר התאחדות האתלטיקה הבין-לאומית
* סטיבן סולומון, באתר ליגת היהלום
* סטיבן סולומון, באתר Track and Field (גברים)
* סטיבן סולומון באתר מועדון הספורט Randwick Botany Harriers

הערות שוליים
------------

1. ↑  אורן אהרוני (כתב), מכביה: זהב לאברבוך, שיא ישראלי לסנפורד, באתר ynet, 24 ביולי 2013

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 255159

 |
**נועה ברקמן** (נולדה ב-17 במרץ 1989) היא אתלטית וספורטאית ישראלית. הספורטאית הישראלית הראשונה והיחידה שמייצגת את ישראל בקרב חמש מודרני ובלייזר ראן. מקום רביעי בעולם בלייזר ראן (2018, 2019), אלופת ישראל בריצת 10 ק"מ כביש (2010), אלופת ישראל ברכיבה אומנותית (רמה ג', 2009).

ביוגרפיה
--------

ברקמן נולדה בחדרה וגדלה בכפר ויתקין. בגיל 9 החלה להתאמן ברכיבה על סוסים ובשנת 2007 סיימה במקום השני באליפות העולם בנעיצת רומח. באותה שנה החלה להתחרות ברכיבה אומנותית ושנה לאחר מכן החלה להתאמן בריצה.

בשנת 2009 זכתה באליפות ישראל ברכיבה אומנותית (רמה ג') ובשנת 2010 זכתה באליפות ישראל בריצת 10 ק"מ (כביש) ,וסיימה שנייה באליפות ישראל ברכיבה אומנותית (רמה ג').

בשנת 2013 החלה להתחרות בקרב חמש מודרני, והפכה לנציגה הישראלית היחידה בענף זה.

בשנת 2016 העפילה לגמר אליפות אירופה שנערכה בסופיה, בולגריה, וסיימה במקום ה-29 בתחרות.

בשנת 2017 העפילה לגמר בטורניר גביע העולם שנערך בלוס אנג'לס, ארצות הברית, וסיימה במקום ה-30 בתחרות.

היא החלה להתחרות בשנת 2018 בלייזר ראן (תת ענף בקרב חמש מודרני המשלב ריצת שדה וירי באקדח לייזר), וסיימה במקום הרביעי באליפויות העולם בשנים 2018 ו-2019.

בשנת 2019 התחרתה לראשונה בריצת מרתון באליפות ישראל, וסיימה במקום הרביעי (תוצאה 2:57:48).

מקום רביעי באליפות העולם בלייזר ראן בדבלין אירלנד, ספטמבר 2018
כיום, היא מתאמנת בריצה בקבוצת רצי רמת השרון בהדרכת זהבה שמואלי ומשתייכת למועדון הקליעה "הפועל מעברות" בהדרכת גיא סטריק.

קישורים חיצוניים
----------------

* תוצאות אליפות העולם בלייזר ראן 2019
* תוצאות אליפות העולם בלייזר ראן 2018(הקישור אינו פעיל)
* תוצאות גביע העולם בקרב חמש מודרני לוס אנג'לס 2017
* תוצאות תחרויות מאתר התאחדות קרב חמש מודרני ולייזר ראן העולמי
* מוגס טסמה ונועה ברקמן אלופי ישראל ב-10 ק"מ כביש, 2 בנובמבר 2010
* תוצאות אליפות ישראל במרתון 2019(הקישור אינו פעיל)
* אורן בוקשטיין, עלמיה ודויטש אלופי ישראל במרתון, באתר איגוד האתלטיקה, 5 בינואר 2019
* ynet, נקבעו אלופי ישראל ברכיבה בסגנון הדרסאז', 7 ביוני 2009
* נועה ברקמן זכתה באליפות ישראל בסגנון דרסאז', באתר ONE‏, 7 ביוני 2009
* יוגב אטיאס, נועה תנוע: נועה ברקמן מצליחה בהכל, באתר nrg‏, 18 בנובמבר 2010
* אורן אהרוני (כתב), מולטי טאלנט, 2 בדצמבר 2013
* אורן אהרוני (כתב), ברקמן לא עלתה לגמר בקרב 5 מודרני, 3 בספטמבר 2014
* אורלי גנוסר, ‏בודדה במערכה, באתר גלובס, 17 בספטמבר 2015
* נועה ברקמן סיימה במקום ה-4 באליפות העולם, באתר ONE‏, 10 בספטמבר 2019